**Мемлекеттік сатып алуды жүзеге асыру рәсімдерінің**

**НОВЕЛЛАЛАРЫ**

Қазақстан Республикасы Қаржы министрінің 2025 жылғы 4 наурыздағы   
№ 102 бұйрығымен *(ҚР ӘМ-де 2025 жылғы 5 наурызда № 35779 болып тіркелді)* Қазақстан Республикасы Қаржы министрінің кейбір бұйрықтарына *(ҚР ҚМ 26.09.2024ж. № 646 бұйрығымен бекітілген Мемлекеттік сатып алу саласында тізілімдерді қалыптастырудың және жүргізудің қағидалары, ҚР ҚМ 09.10.2024ж. № 687 бұйрығымен бекітілген Мемлекеттік сатып алуды жүзеге асыру қағидалары)* түзетулер енгізілді.

Аталған бұйрық алғашқы ресми жарияланған күнінен кейін күнтізбелік он күн өткен соң қолданысқа енгізіледі *(zan.gov.kz)*.

Бұйрықтың мәтіні және Салыстырмалы кестесі сатып алу веб-порталының басты бетінде орналасқан.

Қабылданған түзетулердің негізгі новеллалары:

* әлеуетті өнім берушілердің жұмыс тәжірибесі тізілімін жүргізуді жетілдіру;
* тамақтандыруды қамтамасыз ету жөніндегі қызметтерді мемлекеттік сатып алуды жүзеге асыру кезінде демпингтік баға шегін енгізу *(бұған дейін демпингтік баға шегі пациенттерді тамақпен қамтамасыз ету бойынша қызметтерді сатып алу кезінде ғана белгіленген болатын)*;
* Үкіметтің шешімімен ұлттық режимнен алып қою белгіленген тауарларды, жұмыстарды, көрсетілетін қызметтерді мемлекеттік сатып алуды жүзеге асыру кезінде тауар белгілерін көрсетуге тыйым салуды белгілеу;
* тиісті әкімшілік-аумақтық бірлікте болу түріндегі өнім берушінің баға ұсынысына әсер ететін өлшемшартты қолдану үшін автомобиль жолдарын орташа және ағымдағы жөндеу жөніндегі жұмыстарды сатып алу сомасының шегін ұлғайту *(отыз екі мың еселенген мөлшерден бір жарым миллион еселенген АЕК мөлшерге дейін)*;
* жүзеге асыру кезінде тиісті әкімшілік-аумақтық бірлікте болу және теріс мәндер түріндегі әлеуетті өнім берушінің баға ұсынысына әсер ететін өлшем қолданылатын жұмыстар мен көрсетілетін қызметтердің тізбелерін толықтыру *(автомобиль жолдарын орташа жөндеуді техникалық қадағалау жөніндегі инжинирингтік қызметтермен және тамақпен қамтамасыз ету жөніндегі қызметтермен)* болып табылады.